It-Tielet Pitazz – Paragrafi 1221-1230 O Ġesu' l-aktar Ħanin, Int stess għidt, "Itgħallmu minni, għax Jiena ta' Qalb ħelwa u umli." Ilqa' fil-għamara tal-Qalb Tiegħek l-iżjed Ħanina l-bnedmin kollha ta' qalb ħelwa u umli u l-erwieħ tat-tfal ċkejknin. Dawn l-erwieħ isaħħru s-smewwiet, u huma l-maħbubin tal-Missier fis-sema. Qishom bukkett fjuri ta' riħa ħelwa quddiem it-Tron ta' Alla; Alla nnifsu jitpaxxa bil-fwieħa tagħhom. Dawn l-erwieħ jgħammru għal dejjem fil-Qalb l-iżjed ħanina Tiegħek, O Ġesu', u jtennu bla waqfien għanja ta' mħabba u ta' ħniena. Ruħ li verament ħelwa u umli, Diġa' minn fuq din l-art tieħu nifs tal-arja tal-ġenna U bil-fwieħa tal-qalb umli tagħha Il-Ħallieq innifsu jitpaxxa biha. Missier Etern, dawwar il-ħarsa ħanina Tiegħek fuq il-bnedmin ta' qalb ħelwa u umli, u fuq l-erwieħ tat-tfal ċkejknin, li jinsabu miġburin fil-għamara tal-Qalb l-iżjed ħanina ta' Ġesu'. Dawn l-erwieħ l-iktar li jixbhu lil Ibnek l-għażiż. Il-fwieħa tagħhom titla' mill-art sat-tron Tiegħek fis-sema. Missier ta' ħniena u ta' kull tjieba, nitolbok f'ġieħ l-imħabba li Inti għandek għal dawn l-erwieħ u f'ġieħ il-għaxqa li Inti ssib fihom: bierek id-dinja kollha sabiex il-bnedmin kollha flimkien jgħannu t-tifħir tal-ħniena Tiegħek għal dejjem ta' dejjem. Ammen. Is-Seba' Jum Illum ġibli l-erwieħ li jqimu u jsebbħu l-ħniena Tiegħi b'mod speċjali u għaddashom fil-ħniena tiegħi. Dawn l-erwieħ tnikktu ħafna minħabba l-Passjoni li ġarrabt u daħlu fil-fond tal-Ispirtu Tiegħi. Huma xbihat ħajjin tal-Qalb ħanina Tiegħi. Dawn l-erwieħ għad jiddu b'dija speċjali fil-ħajja li ġejja. Ħadd minnhom mhu ser imur fin-nar tal-infern. Fis-siegħa ta' mewthom, Jiena ser niddefendi b'mod partikulari lil kull wieħed u waħda minnhom. O Ġesu' l-aktar ħanin, li Qalbek hija l-istess Imħabba, ilqa' ġewwa l-Qalb l-iżjed ħanina Tiegħek l-erwieħ ta' dawk li jsebbħu u jqimu b'mod partikulari l-kobor tal-ħniena Tiegħek. Dawn l-erwieħ huma setgħana bl-istess setgħa ta' Alla nnifsu. Huma jibqgħu mexjin 'l quddiem fost l-hemm u t-tbatijiet kollha li jkollkom iġarrbu, għax jafdaw fil-ħniena Tiegħek. Dawn l-erwieħ huma maqgħudin Miegħek, O Ġesu' u qed jerfgħu fuq spallejhom l-umanita' kollha. Dawn l-erwieħ ma jiġux iġġudikati severament, imma l-ħniena Tiegħek tħaddanhom waqt li jkunu qed iħallu din il-ħajja. Ruħ li tfaħħar it-tjieba tal-Mulej tagħha Hi speċjalment maħbuba Minnu. Hija tinsab dejjem qrib il-għajn ħajja U tiġbed il-grazzji mill-Ħniena Divina. Missier Etern , dawwar ħarstek ħanina fuq l-erwieħ li jsebbħu u jqimu l-akbar attribut Tiegħek, dik tal-ħniena Tiegħek bla qjies, u li jinsabu magħluqin fil-Qalb l-iżjed ħanina ta' Ġesu'. Dawn l-erwieħ huma Vanġelu ħaj; idejhom huma mimlijin b'għemejjel ta' ħniena u l-ispirtu tagħhom imfawwar bil-ferħ, qed ikanta kantiku ta' ħniena Lilek, O l-aktar Għoli! Nitolbok, O Alla, urihom il-ħniena Tiegħek skont it-tama u l-fiduċja li huma wrew Fik. Ħalli sseħħ fihom il-wegħda ta' Ġesu', meta qal, L-erwieħ li jqimu l-ħniena Tiegħi, Jiena stess niddefendihom f'ħajjithom u speċjalment fis-siegħa ta' mewthom, għall-glorja Tiegħi. Ammen It-Tmien Jum 1226. Illum ġibli l-erwieħ li jinsabu fil-ħabs tal-Purgatorju, u għaddashom fl-abbiss tal-ħniena Tiegħi. Ħalli Demmi li xerridt bil-kotra jtaffi l-ħruq tan-nirien li qed ibatu. Dawn l-erwieħ kollha huma maħbubin ħafna Minni. Huma qed iħallsu l-prezz tal-ġustizzja Tiegħi. Inti tista' sserraħhom. Agħmel ħiltek biex tirbaħ l-indulġenzi kollha miġburin fit-teżor tal-Knisja Tiegħi, u offrihom għal dawn l-erwieħ. O, li kieku taf x'turmenti qed isofru, toffri l-ħin kollu għalihom il-karita' spiritwali u tħallas id-dejn li huma għandhom mal-ġustizzja Tiegħi. O Ġesu' l-aktar ħanin, Inti nnifsek għidt li trid issawwab il-ħniena ; għalhekk qed indaħħal fl-għamara tal-Qalb l-iżjed ħanina Tiegħek l-erwieħ tal-Purgatorju, li huma tant maħbubin minnek; iżda fl-istess ħin ikollhom iħallsu d-dejn li baqagħlhom mal-ġustizzja Tiegħek. Agħmel lix-xmajjar ta' Demm u Ilma li ħarġu minn Qalbek jitfu l-fjammi tan-nar li jippurifka, sabiex hemmhekk ukoll tiġi meqjuma l-qawwa tal-ħniena Tiegħek. Minn ġos-sħana terribbli tan-nar li jsaffi Titla' karba l-ħniena Tiegħek, U huma jirċievu faraġ, serħan u mistrieħ Fix-xmara mħallta bid-Demm u Ilma Missier Etern, ħares bil-ħniena l-erwieħ li qed isofru fil-Purgatorju u li jinsabu miġburin fil-Qalb tant ħanina ta' Ġesu'. Nitolbok, f'ġieħ il-Passjoni ħarxa ta' Ġesu' Ibnek, f'ġieħ l-imrar li fawwarlu r-ruħ l-iżjed qaddisa Tiegħu, uri l-ħniena Tiegħek ma' dawn l-erwieħ li qegħdin taħt il-ħaqq ġust Tiegħek. Tħarisx lejhom ħlief permezz tal-Pjagi ta' Ġesu', Ibnek l-għażiż, għax aħna nemmnu bis-sħiħ li m'hemm l-ebda tarf għat-tjieba u l-ħniena Tiegħek. Id-Disa' Jum 1228. Illum ġibli l-erwieħ li waqgħu fil-bruda u għaddashom fl-abbiss tal-ħniena Tiegħi. Dawn l-erwieħ iweġġgħuli Qalbi b'mod l-iktar kiefer. Fil-Ġnien taż-Żebbuġ ruħi ġarrbet stmerrija tal-biża' minħabba l-erwieħ bierda. Kienu dawn l-erwieħ li ġegħluni ngħid: "Missier, warrab minni dan il-kalċi, jekk din hi r-Rieda Tiegħek." L-aħħar tama ta' salvazzjoni għalihom hi li jirrikorru għall-ħniena Tiegħi. Ġesu' l-aktar ħanin, Inti l-istess mogħdrija. Qed inġiblek l-erwieħ bierda biex iddaħħalhom fl-għamara tal-Qalb l-iżjed ħanina Tiegħek. Kebbes mill-ġdid, f'dan in-nar ta' mħabbtek safja, lil dawn l-erwieħ li l-bruda għamlithom qishom iġsma mejta li jġegħluk tistmellhom. O Ġesu', l-aktar ħanin, ħaddem il-qawwa tal-ħniena Tiegħek u ħeġġiġhom bi mħabbtek; u sawwab fuqhom id-don tal-imħabba qaddisa, għax kollox hu fis-setgħa Tiegħek. In-nar u s-silġ ma jistgħux jingħaqdu; Jew jintefa' n-nar, jew jinħall is-silġ. Imma bil-ħniena Tiegħek, O Alla, Inti tista' tpatti għal kulma jonqos. Missier Etern, dawwar il-ħarsa ħanina Tiegħek fuq l-erwieħ bierda, li madankollu jinsabu mħaddna fil-Qalb l-iżjed ħanina ta' Ġesu'. Missier tal-ħniena nitolbok f'ġieħ il-Passjoni ħarxa ta' Ibnek u l-agunija li bata fuq is-Salib tul tliet sigħat, agħmel li dawn l-erwieħ ukoll jigglorifikaw l-abbiss tal-ħniena Tiegħek . . . O jum etern, O Jum tant mixtieq, Għajnejja qegħdin ifittxuk bil-għatx u bix-xenqa. Dalwaqt l-imħabba ser iċċarrat il-velu, U inti tkun is-salvazzjoni tiegħi. O jum mill-isbaħ, waqt li bħalu m'hawnx. Meta jiena għad nara lil Alla tiegħi għall-ewwel darba, L-Għarus ta' ruħi u Sid is-sidien, U l-biża' ma xxekkilx lil ruħi. O jum mill-iktar solenni, O Jum ta' dija qawwija, Meta r-ruħ għad issir taf lil Alla fis-Setgħa Tiegħu bla Tarf U tegħreq kollha kemm hi fi mħabbtu, Għax taf li spiċċaw il-miżerji tal-eżilju. O jum ta' ferħ, O jum imbierek, Meta qalbi għad taqbad għalik b'nar etern, Għax issa wkoll jiena nħoss il-preżenza Tiegħek, għalkemm minn ġol-velu. Fil-ħajja u l-mewt, O Ġesu', Inti l-estasi u l-għaxqa tiegħi. O jum, li bih jiena ħlomt tul ħajti kollha, Ili nistenniek ħafna, O Alla, Għax Inti biss li jiena nixtieq. Inti l-uniku u l-waħdieni ta' qalbi; ħliefek xejn ma jiswa. O jum ta' għaxqa, jum ta' hena etern, Alla ta' majesta' kbira, l-Għarus maħbub tiegħi, Inti taf li xejn ma jista' jissodisfa lill-qalb verġni. Fuq il-Qalb ħanina Tiegħek jiena nserraħ ġbini. (Tmiem it-Tielet Pitazz)
Djarju ta' Swor Fawstina – It-3 Pitazz (par.1221-1230)